Šilalė

Šilalė – miestas vakarų Lietuvoje, Žemaitijoje, Tauragės apskrityje, 30 km į šiaurę nuo Tauragės, plynaukštėje tarp Žemaičių aukštumos ir Pajūrio žemumos. Šilalės rajono savivaldybės centras, Šilalės miesto seniūnija, yra kaimiškosios seniūnijos ir Traksėdžio seniūnijos centras. Stovi dvi bažnyčios – Šilalės Šv. Pranciškaus Asyžiečio bažnyčia (nuo 1909 m.) ir Šilalės evangelikų liuteronų bažnyčia. Veikia paštas, Šilalės Vlado Statkevičiaus muziejus, miesto kapinės, rajono centrinė ligoninė, kultūros centras.

Etimologija 

Šilalės vardas minimas nuo XVI a. pradžios (kaip Szylowka, taip pat kaip Garduva). Pavadinimas sudarytas iš bendrinio žodžio šila („šilas“) ir būdinga žemaitiška priesaga -alė (pvz., Žemalė, Kretingalė). Kadaise čia buvo dideli pušynai, žemaičių vadinami šilais.

Geografija 

Pro miestą teka Lokysta (Jūros upės intakas) – ji teka vakarinėje dalyje. Per miestą iš rytų į vakarus teka Lokystos intakas – Ašutis, kuris mieste praplatėja sudarydamas tvenkinį. Šilalės šiaurės rytuose yra pušynas. Už 9 km į šiaurę nuo einą automagistralė  . Pagrindiniai keliai:

Istorija 

Miestas įeina į senovės žemaičių genties gyvenamos teritorijos ribas. Šilalė minima nuo XVI amžiaus pradžios. 1522 m. leisti savaitiniai turgūs, 1533 m. pastatyta pirmoji Šilalės bažnyčia. 1586 m. minimas prie Šilalės dvaro išaugęs miestelis. 1660 m. ir 1744 m. Šilalė gavo prekybos privilegiją. XIX a. Šilalė – miestelis ir dvaras Raseinių apskrities Pajūrio valsčiuje.

1916 m. miestas smarkiai apdegė. Pokario metais apylinkėse veikė Kęstučio apygardos, Butigeidžio partizanų rinktinės partizanai. 1952 m. sausio 31 d. Šilalės miestelis pertvarkytas į rajoninio pavaldumo miestą. Sovietmečiu veikė „Šatrijos“ gamybinio susivienijimo siuvimo cechas, veikė parodų paviljonas.

2001 m. patvirtintas Šilalės herbas.

|}

Gyventojai

Tautinė sudėtis

Žymūs žmonės 
 Jonas Tartilavičius-Batakietis (?–1558) – 1525–1536 m. Šilalės klebonas, reformacijos pradininkas Žemaitijoje.
 Samuel Mendelsohn (1850–1922) – Lietuvos žydų kilmės JAV rabinas.
 Jadvyga Stanelytė (1878–1919) – mokytoja, visuomeninė veikėja, viena iš Lietuvos katalikių moterų draugijos kūrėjų.
 Simonas Gaudėšius (1880–1942) – vaistininkas, visuomenės veikėjas.
 Vytautas Jurgutis (1930–2013) – kompozitorius, pedagogas.
 Antanas Damulis (1951–2020) – Lietuvos ir Šilalės rajono savivaldybės politinis bei visuomenės veikėjas.
 Nerijus Numavičius (g. 1967 m.) – verslininkas, vienas iš „Vilniaus prekybos“ parduotuvių tinklo įkūrėjų.
 Julius Numavičius (g. 1973 m.) – verslininkas, vienas iš „Vilniaus prekybos“ parduotuvių tinklo įkūrėjų.
 Vladas Numavičius (g. 1974 m.) – verslininkas, vienas iš „Vilniaus prekybos“ parduotuvių tinklo įkūrėjų.
 Marijonas Petravičius (g. 1979 m.) – krepšininkas.
 Jonas Elvikis (g. 1982 m.) – krepšininkas.
 Ramūnas Navardauskas (g. 1988 m.) – Lietuvos dviratininkas, nacionalinis čempionas.
 Martynas Jurgilas (g. 1989 m.) – Lietuvos lengvosios atletikos sprinteris.
 Lukas Lekavičius (g. 1994 m.) – Lietuvos krepšininkas, rungtyniaujantis Atėnų „Panathinaikos“ klube.

Miestai partneriai 

Miestai, su kuriais Šilalės savivaldybė yra užmezgusi partnerystės ryšius:
  Lundas, Norvegija
  Štavenhagenas, Vokietija
  Krasnikas, Lenkija
  Borščivas, Ternopolio apskritis, Ukraina
  Kandava, Latvija

Švietimo ir ugdymo įstaigos 
 Šilalės Simono Gaudėšiaus gimnazija
 Šilalės Dariaus ir Girėno progimnazija
 Šilalės suaugusiųjų mokykla
 Šilalės meno mokykla
 Šilalės viešoji biblioteka

Sportas 
 FK Šilalė – futbolo komanda. 
 KK Lūšis – krepšinio komanda.

Šaltiniai

Nuorodos 
 Apie Šilalę 
 Šilalės dvaras 
 Miesto žemėlapis 
 Istorija ir žemėlapiai